作者:劉克莊
標題:賀新郎
內容:夢斷鈞天宴。怪人間、曲吹別調，局翻新面。不是先生喑啞了，怕殺烏臺舊案。但掩耳、蟬嘶禽囀。老去把茅依地主，有瓦盆盛酒荷包飯。停造請、免朝見。少狂誤發功名願。苦貪他、生前死後，美官佳傳。白髮歸來還自笑，管轄希夷古觀。看一道、冰銜堪羨。妃子將軍瞋未已，問匡山、何似金鑾殿。休更待，杜鵑勸。